**ΕΝΩΠΙΟΝ ΤΟΥ ΠΕΙΘΑΡΧΙΚΟΥ ΣΥΜΒΟΥΛΙΟΥ ΤΗΣ ΕΝΩΣΗΣ ΝΟΣΗΛΕΥΤΩΝ ΕΛΛΑΔΑΣ (2Ο Π.Τ.ΜΑΚΕΔΟΝΙΑΣ ΚΑΙ ΘΡΑΚΗΣ)**

**ΥΠΟΜΝΗΜΑ**

Του **………………………………………………………………………………………………….**

**\*\*\*\*\*\*\*\*\*\*\*\***

Δια του υπ’ αριθμ. πρωτ. ………………………………… εγγράφου σας, το οποίο μου κοινοποιήθηκε στις …………….., κλήθηκα σε απολογία ενώπιον του Συμβουλίου Σας για το πειθαρχικό παράπτωμα της παράβασης των καθηκόντων και υποχρεώσεων που προβλέπονται για τους νοσηλευτές από τις διατάξεις του ν. 3252/2004, ήτοι της παράβασης των διατάξεων των άρθρων 3 και 4 παρ. 2 του ν. 3252/2004, λόγω μη εγγραφής στην ΕΝΕ, μη υποβολής ετήσιας δήλωσης, ανανέωσης της εγγραφής και καταβολής της ετήσιας εισφοράς στην ΕΝΕ που αποτελεί πειθαρχικό παράπτωμα σύμφωνα με τις διατάξεις του άρθρου 25 παρ. Α του Νόμου 3252/2004. Με το εν λόγω έγγραφο μου αποδίδεται ότι: *«[…] Το γεγονός ότι από τις ανωτέρω διατάξεις προκύπτει ότι είναι καθήκον κάθε Νοσηλευτή η εγγραφή στα μητρώα της ΕΝΕ, η υποβολή ετήσιας δήλωσης και η καταβολή της ετήσιας εισφοράς (ανανέωση εγγραφής) και η παραβίαση κάθε διάταξης του Νόμου 3252/2004 αποτελεί πειθαρχικό παράπτωμα και ο ανωτέρω ΚΑΤΗΓΟΡΕΙΤΑΙ ότι στη ……………….με δόλο διέπραξε το πειθαρχικό παράπτωμα της παράβασης των καθηκόντων και υποχρεώσεων που προβλέπονται για τους νοσηλευτές από τις διατάξεις του Νόμου 3252/2004, λόγω του ότι ουδέποτε μέχρι σήμερα υπέβαλε αίτηση εγγραφής στα μητρώα της ΕΝΕ και ουδέποτε ανανέωσε την εγγραφή της στα μητρώα της ΕΝΕ, που αποτελεί πειθαρχικό παράπτωμα σύμφωνα με τις διατάξεις των άρθρων 3 παρ.2, 4 παρ. 1, 4 παρ. 2 και 31 παρ. 3 του Νόμου 3252/2004, ενώ εξακολούθησε να ασκεί το νοσηλευτικό επάγγελμα κατέχοντας οργανική θέση στο ………………………………….».* Επί του ανωτέρω εγγράφου, επάγομαι τα ακόλουθα:

Είμαι μόνιμος υπάλληλος του ……………………………………………………….. και υπηρετώ ως ……………………………., διορισθείς στις ……………., ενώ δεν αποτελώ εγγεγραμμένο μέλος της ΕΝΕ. Στις 24-3-2009 εκδόθηκε η υπ’ αριθμ. 107/2003 Γνωμοδότηση του Νομικού Συμβουλίου του Κράτους, αποδεκτή από τον Υπουργό, με την οποία ερμηνεύθηκαν οι διατάξεις του ν.3252/2004 σε συνάρτηση προς τις διατάξεις του Υ.Κ. και διατυπώθηκαν τα εξής: *«…Η, συνεπεία του έντονου ενδιαφέροντος του Κράτους για συγκεκριμένο επάγγελμα, οργάνωση επαγγελματικών συλλόγων υπό τη μορφή Ν.Π.Δ.Δ. δεν είναι ασυνήθιστη περίπτωση: Υπό τέτοια μορφή έχουν οργανωθεί οι Δικηγορικοί Σύλλογοι, οι Σύλλογοι Δημοσιογράφων, οι Σύλλογοι Δικαστικών Επιμελητών (Ν. 2318/95), το Τ.Ε.Ε. (Π.Δ. 27.11/14-12-1926) τα Επιμελητήρια (Ν.2081/1992) και καθόσον αφορά τον τομέα της Υγείας, οι Ιατρικοί Σύλλογοι, (Β.Δ. 11.10/7-11-1957), οι Οδοντιατρικοί Σύλλογοι (Ν. 1026/1980), και οι Φαρμακευτικοί Σύλλογοι (Ν.3601/1928). Παρατηρείται ότι η οργάνωση σε Ν.Π.Δ.Δ. και η προβλεπόμενη απ’ όλα τα συστατικά νομοθετήματα υποχρεωτική εγγραφή, όσων προτίθενται να ασκήσουν το συγκεκριμένο επάγγελμα, αφορά επάγγελμα ή δραστηριότητα που κυρίως ασκείται ελευθέρως και που, γι’ αυτό το λόγο επιβάλλεται η οργάνωση και ο έλεγχος άσκησής του από Ν.Π.Δ.Δ. […]* ***Πρωτίστως, συνεπώς, η υποχρέωση εγγραφής σε συνιστώμενο Ν.Π.Δ.Δ., αφορά όσους ασκούν το επάγγελμα ελευθέρως και όχι όσους παρέχουν ήδη ή θα παράσχουν στο μέλλον αντίστοιχες υπηρεσίας από τη θέση δημοσίου υπαλλήλου αντίστοιχου κλάδου ή ειδικότητας. Και τούτο διότι η οργάνωση και ο έλεγχος της παροχής υπηρεσιών αυτών διέπεται επαρκώς και ασφαλώς από τις διατάξεις του εκάστοτε ισχύοντος Υπαλληλικού Κώδικα.*** *[…] Ωστόσο, επιβάλλεται να γίνει διάκριση, μεταξύ άσκησης του Νοσηλευτικού επαγγέλματος και άσκησης καθηκόντων του κλάδου ή της ειδικότητας του δημοσίου υπαλλήλου και, εν προκειμένω, υπαλλήλου του κλάδου Νοσηλευτών, επισκεπτών και μαιών […] Από το άρθρο 30 παρ. 1 του Υ.Κ. προκύπτει ότι ο υπάλληλος του ειδικού αυτού κλάδου, όπως και κάθε υπάλληλος υπαγόμενος στο πεδίο εφαρμογής του Υ.Κ. υποχρεούται να εκτελεί τα καθήκοντα του κλάδου του. Η εκτέλεση των καθηκόντων αφορά την άσκηση της αρμοδιότητας που του έχει ανατεθεί κατά την πρόσληψη ή και την προαγωγή του σε ανώτερο βαθμό. Ο δημόσιος υπάλληλος νοσηλευτής έχει δικαίωμα και υποχρέωση για την έμπρακτη άσκηση του λειτουργήματός του (ΣτΕ 78/1929) από το οποίο δεν μπορεί να παραιτηθεί διότι αφορά το δημόσιο συμφέρον και δεν επιτρέπεται να αλλοιωθεί ο τρόπος ή η ποιότητα άσκησης των καθηκόντων του, διότι θα πρόκειται για αντισυνταγματικό λειτουργικό υποβιβασμό.[…]* ***Ως άσκηση του νοσηλευτικού επαγγέλματος νοείται εν προκειμένω κατά την παρ. 3 του άρθρου 31 του Ν. 3252/2004, μόνον η άσκηση ιδιωτικώς της νοσηλευτικής, είτε από νοσηλευτικές εργαζόμενους σε ιδιωτικές κλινικές ή ιδιωτικούς φορείς παροχής υπηρεσιών υγείας, είτε από νοσηλευτές οι οποίοι ασκούν το ιδιωτικό τους έργο σε επαγγελματικό κατάστημα νοσηλευτών, είτε από νοσηλευτές που ασκούν το επάγγελμά τους ελευθέρως.*** *Περαιτέρω κατά την παρ. 5 του άρθρ. 31 του ίδιου νόμου, σε περιπτώσεις που επιβάλλεται πειθαρχική ποινή προσωρινής ή οριστικής διαγραφής από την Ε.Ν.Ε., αναστέλλεται αυτοδίκαια η άδεια άσκησης επαγγέλματος.* ***Προδήλως η πειθαρχική δίωξη, η επιβολή πειθαρχικής ποινής*** *και, αναλόγως αυτής, η αυτοδίκαιη αναστολή της άδειας ασκήσεως επαγγέλματος,* ***αφορά τα μέλη της Ε.Ν.Ε. και όχι νοσηλευτές που δεν είναι μέλη της, (επειδή, παρά την πρόβλεψη της παρ. 3 του άρθρου 31, δεν ενεγράφησαν στην Ε.Ν.Ε.).*** *Κατά συνέπεια η κύρωση αυτή δεν δύναται βάσει των ερμηνευόμενων διατάξεων να τύχει εφαρμογής επί των απειθούντων στην επιταγή της παρ. 3 του άρθρ. 31. Πολύ περισσότερο η κύρωση αυτή δεν μπορεί να επιβληθεί σε βάρος νοσηλευτή – δημοσίου υπαλλήλου, είτε αυτός είναι μέλος της Ε.Ν.Ε. είτε όχι , και πάντως, αν ήθελε επιβληθεί τέτοια κύρωση, η προβλεπόμενη υπό της διατάξεων αυτοδίκαιη αναστολή της άδειας ασκήσεως επαγγέλματος, ουδόλως θα επηρέαζε την παροχή των νοσηλευτικών του καθηκόντων στο ν.π.δ.δ. που υπηρετεί. Τούτο διότι ο δημόσιος υπάλληλος – νοσηλευτής επιτελεί το δημοσιοϋπαλληλικό καθήκον του κλάδου του, ως εκ της ιδιότητάς του ως δημοσίου υπαλλήλου, διορισμένου σε συγκεκριμένη οργανική θέση, ορισμένου κλάδου και όχι ως εκ της εγγραφής στην ΕΝΕ.[…] . Ενόψει των ανωτέρω, κατά την ομόφωνη γνώμη του Τμήματος η απάντηση που προσήκει στο υποβληθέν ερώτημα, είναι ότι: α) Νοσηλευτές υπηρετούντες με σχέση δημοσίου δικαίου στα Νοσοκομεία του Ε.Σ.Υ., ασκούν νομίμως τα καθήκοντα του κλάδου και της ειδικότητάς τους ανεξαρτήτως αν έχουν εγγραφεί στην Ε.Ν.Ε.[…]».*

**Στο άρθρο 24 του ν. 3252/2004 ορίζονται τα εξής: «***1. Πειθαρχικό Συμβούλιο: Το Περιφερειακό Συμβούλιο είναι και Πειθαρχικό Συμβούλιο, αρμόδιο για τα πειθαρχικά παραπτώματα* ***των μελών*** *του οικείου Περιφερειακού Τμήματος.2. Ανώτατο Πειθαρχικό Συμβούλιο: Αποτελείται από επτά (7) Μέλη και ισάριθμα αναπληρωματικά, εκ των οποίων ένας Εφέτης Πολιτικών Δικαστηρίων με τον αναπληρωματικό του, ο οποίος και προεδρεύει. Χρέη Γραμματέα εκτελεί ο Γραμματέας του Διοικητικού Συμβουλίου της Ε.Ν.Ε., ο οποίος τηρεί τα πρακτικά της συνεδρίασης. Το Ανώτατο Πειθαρχικό Συμβούλιο εκδικάζει σε δεύτερο βαθμό τα πειθαρχικά παραπτώματα* ***των μελών της Ε.Ν.Ε.****, μετά από παραπομπή ή ένσταση. Επίσης είναι αρμόδιο για την εκδίκαση των πειθαρχικών παραπτωμάτων των μελών του Δ.Σ. της Ε.Ν.Ε. και των Περιφερειακών Συμβουλίων. Στην περίπτωση αυτή δικάζει σε πρώτο και τελευταίο βαθμό».*

Από το συνδυασμό των ανωτέρω, προκύπτει ότι καταρχήν η υποχρέωση εγγραφής στην ΕΝΕ που θεσπίστηκε με την παρ. 3 του άρθρου 31 του ν. 3252/2004, όπου ορίζεται ότι εντός έξι (6) μηνών από τη δημοσίευση του παρόντος υποχρεούνται όλοι οι νοσηλευτές να εγγραφούν στα μητρώα της Ε.Ν.Ε. και μετά την πάροδο αυτού του χρονικού διαστήματος η άσκηση του επαγγέλματος χωρίς εγγραφή στην Ε.Ν.Ε. συνιστά πειθαρχικό παράπτωμα, αφορά όσους ασκούν το επάγγελμα του νοσηλευτή ελευθέρως και όχι όσους παρέχουν ήδη υπηρεσίες από τη θέση δημοσίου υπαλλήλου αντίστοιχα κλάδου ή ειδικότητας. Και τούτο διότι η οργάνωση και ο έλεγχος της παροχής υπηρεσιών αυτών διέπεται επαρκώς και ασφαλώς από τις διατάξεις του εκάστοτε ισχύοντος Υπαλληλικού Κώδικα, όλοι οι δημόσιοι υπάλληλοι δε, διατελούν σε ιδιαίτερη σχέση εξουσίας προς το Κράτος, χαρακτηρίζεται ως ειδικός πολίτης, εκτελεί τη θέληση τούτου και υπηρετεί τον λαό. Σε κάθε περίπτωση, η άσκηση του λειτουργήματος του δημοσίου υπαλλήλου ως φορέως δημόσιας διοίκησης δεν μπορεί να συγχέεται με την άσκηση του νοσηλευτικού επαγγέλματος ελευθέρωςστο πλαίσιο της οποίας θεσμοθετήθηκαν και τυγχάνουν εφαρμογής οι διατάξεις του ν. 3252/2004.

Περαιτέρω, η αρμοδιότητα του Πειθαρχικού Συμβουλίου της ΕΝΕ για πειθαρχικό έλεγχο, πειθαρχική δίωξη και επιβολή πειθαρχικών ποινών αφορά και περιορίζεται στα μέλη του και δεν μπορεί να εκτείνεται σε μη μέλη του υπαλλήλους που υπηρετούν στο Δημόσιο ή τα ΝΠΔΔ με σχέση δημοσίου δικαίου, καθόσον τα ζητήματα της υπηρεσιακής τους κατάστασης και ο πειθαρχικός τους έλεγχος ρυθμίζονται εξαντλητικά από τον Υπαλληλικό Κώδικα.

Ενόψει των ανωτέρω, το Συμβούλιό Σας στερείται αρμοδιότητας και δικαιοδοσίας για την πειθαρχική μου δίωξη και την επιβολή εις βάρος μου της οποιαδήποτε πειθαρχικής ποινής, με δεδομένο ότι αποτελώ μόνιμο υπάλληλο με σχέση εργασίας δημοσίου δικαίου του …………………...

**ΔΙΑ ΤΑΥΤΑ - ΑΙΤΟΥΜΑΙ**

**Να γίνει δεκτό** το παρόν υπόμνημά μου.

**Να απαλλαγώ** από τα αποδιδόμενα σε εμένα πειθαρχικά παραπτώματα.

**Αθήνα, 5-10-2022**

**Με τιμή,**

**…………………………………………..**